琵琶亭
作者：李綱
朝代：宋

paragraphs: 去年假道潯陽城，扁舟夜泊琵琶亭。
却憶當時醉司馬，送客江頭秋月明。
今年謫官又重到，掃地乃緣蜂寇經。
軒楹回首已不見，况欲更聞絃索鳴。
西風蕭蕭蘆葦響，月色下照江波清。
秪應風月長不老，坐閲塵世猶流萍。
我生多病苦憂患，未能忘世那忘情。
移船相近夜悄悄，側聽疑有檀槽聲。